Waardes vir woelwaters: Gids vir mammas nou beskikbaar | Maroela Media
Waardes vir woelwaters is 'n gids vir mammas en juffrouens om speel-speel en lees-lees die regte waardes te kweek. Die gids is deur 'n deurwinterde arbeidsterapeut ontwikkel en is 'n inisiatief wat op die been gebring is deur die Dameskring. Dié gids word in die "Juffrou-tas" gesit wat deur Solidariteit Helpende Hand na skole versprei word.
Die gids bevat 'n Bybelstorie, een of meer ouderdomstoepaslike vertel-stories wat 'n les ten opsigte van die spesifieke waarde bevat en praktiese aktiwiteite of speletjies om die betrokke waarde vas te lê.
Die dryfveer agter dié projek, meen die Dameskring, is dat volwassenes waardes aan kinders moet oordra.
"Kinders met gesonde, konsekwente waardes is gewoonlik gelukkiger, kan hulself met groter gemak handhaaf en gesonde morele besluite neem. 'n Sterk karakter met gesonde waardes wat kleintyd al geïnternaliseer is, is van die min dinge wat 'n kind 'n leeftyd kan hou en vir hulle gesonde 'vrug' bly lewer," sê die organisasie in 'n verklaring.
"Waardes bepaal waarvoor ons ons energie gebruik en watter keuses ons maak. Waardes stel ons in staat om 'n sinvolle lewe te lei. Dit bepaal wat in die groter prentjie van ons lewens vir ons, vir ander en vir die wêreld se toekoms goed is. Waardes voorsien ons van 'n verbintenis met 'n hoër Goedheid. Deurleefde waardes is verreweg een van die wonderlikste gawes wat ons as volwassenes vir kinders kan gee. Dit sal hulle in staat stel om in 'n dikwels korrupte wêreld met oorgawe te leef en aan te pas, deur weldeurdagte keuses te kan maak."
Die gids is te koop vir R180 by Die Dameskring. Skakel 012 301 1777 of stuur 'n e-pos na [email protected]. Besoek gerus die Dameskring se webblad vir meer besonderhede.